المصريين (ف اللغه المصرى القديمه: رمت ن كمت rmṯ n km.t؛ ف اللغه القبطى: انرِمِنكيمه ⲛ̄ⲣⲙ̄ⲛ̄ⲕⲏⲙⲉ) هما المجموعه العرقيه الشمال-افريقيه البحر-متوسطيه، الافرو-متوسطيه، اللى سكنت المنطقه بتاع وادى النيل المصريه م العصور اللى قبل التاريخ و عاشت فيها و لسه عايشه فيها لحد النهارده، و الايام دى عددهم اكتر من 100 مليون (ف سنة 2021)، و هما اصحاب الحضاره المصريه القديمه، يعنى الحضاره الفرعونيه العظيمه، اللى هيا الاساس بتاع تكوين الشخصيه المصريه و اللى لسه ملامحها عايشه ف المصريين و بتحدد هويتهم لحد النهارده. التاريخ بتاع المصريين هوا اطول تاريخ مستمر ل اى شعب علا وش الدنيا، و ان خدنا مع دا لاستمراريه مع الثقافات المصريه اللى قبل التاريخ بنلاقى التاريخ بتاع المصريين ده راجع ل حوالى سنة 13,000 ق.ع.ح.، و هما من اقدم الاجناس البشريه. الهويه المصريه مرتبطه ارتباط جامد بالچيوجرافيه بتاعت مصر اللى اهم اللى فيها هوا وادى النيل و وياه الشريط الزغير م الارض اللى بتنفع ل الزراعه، و الارض اللى بتنفع ل الزراعه دى بتمد م الشلال الاولانى لحد البحر المتوسط و بتحوطها الصحرا م الشرق و الغرب.